Dôvodová správa

Všeobecná časť

Návrh zákona, ktorým sa mení a dopĺňa zákon č. 561/2007 Z. z. o investičnej pomoci a doplnení niektorých zákonov sa predkladá v súlade so závermi Rady pre hospodársku krízu.

Vzhľadom ku skutočnosti, že finančná kríza sa zásadným spôsobom negatívne prejavuje na reálnej ekonomike a smeruje k poklesu ekonomického rastu a následnom zvýšení nezamestnanosti, hľadajú sa všetky dostupné nástroje, ktoré by jej vplyv na hĺbku a trvanie spomalili.

Aktuálna ekonomická situácia si preto vyžaduje aktivizáciu viacerých opatrení, ktoré môžu priamo ovplyvniť a udržať ekonomický rast na Slovensku. Opatrenia sa týkajú prioritne zvýhodnenia podmienok na poskytnutie investičných stimulov pre širší okruh podnikateľov, ktoré prispejú k zvýšeniu možnosti počtu žiadateľov oprávnených požiadať o investičnú pomoc a zároveň k motivácii etablovať sa, investovať, rozširovať sa a zamestnávať na Slovensku.

Predložený návrh novelizácie zákona obsahuje legislatívne návrhy spracované na základe balíčka opatrení, ktoré boli prijaté na rokovaniach Rady pre hospodársku krízu dňa 2. februára 2009 a dňa 6. februára 2009.

Navrhované legislatívne opatrenia sú v súlade s Návrhom opatrení vlády Slovenskej republiky na prekonanie dopadov globálnej finančnej krízy (uznesenie vlády Slovenskej republiky č. 808 zo dňa 6. novembra 2008) a Aktualizáciou opatrení vlády Slovenskej republiky na prekonanie dopadov globálnej finančnej krízy (uznesenie vlády Slovenskej republiky č.969 zo dňa 17. 12. 2008) v oblasti politiky trhu práce.

Predkladaným návrhom zákona sa navrhujú nasledovné opatrenia na podporu realizácie nových investičných projektov:

* znížením minimálnej výšky investície na obstaranie dlhodobého hmotného majetku a dlhodobého nehmotného majetku podporiť aj tzv. menšie projekty v oblasti priemyselnej výroby na polovicu,
* znížením minimálnej výšky investície na obstaranie dlhodobého hmotného majetku a dlhodobého nehmotného majetku na projekty v oblasti podpory rozvoja cestovného ruchu na 9 960 000 eur, resp. na 4 980 000 eur,
* zníženie obstarania nových výrobných a technologických zariadení, ktoré sú určené na výrobné účely na hodnotu najmenej 40 % z celkovej hodnoty obstaraného dlhodobého hmotného a dlhodobého nehmotného majetku u odvetví priemyselnej výroby a na hodnotu najmenej 20 % v odvetví cestovného ruchu z celkovej hodnoty obstaraného dlhodobého hmotného a dlhodobého nehmotného majetku. Uvedené oparenie nám umožní podporiť aj menej sofistikované investičné projekty, v ktorých je rozhodujúcim činiteľom pracovná sila.

Navrhovaná úprava umožní započítavanie nových strojných a technologických zariadení obstaraných od majetkovo a personálne prepojených spoločností do oprávnených nákladov za predpokladu, že budú obstarané za trhovú cenu.

Návrh zákona je v súlade s Ústavou Slovenskej republiky a ďalšími všeobecne záväznými právnymi predpismi, medzinárodnými zmluvami, ktorými je Slovenská republika viazaná, s právom Európskych spoločenstiev a s právom Európskej únie.

Predkladaný návrh zákona si vyžaduje zvýšené nároky na rozpočet verejnej správy na roky 2009 a 2010. Podrobná kvantifikácia dopadov je uvedená v doložke o posúdení vplyvov.

**Doložka finančných, ekonomických, environmentálnych vplyvov, vplyvov**

**na zamestnanosť a podnikateľské prostredie**

1. **Odhad dopadov na verejné financie:**

Prijatie navrhovaných zmien zákona 561/2007 Z. z. o investičnej pomoci a o zmene a doplnení niektorých zákonov bude mať nasledovný dopad na verejné financie:

|  |  |  |  |
| --- | --- | --- | --- |
| Rok 2009 | Rok 2010 | Rok 2011 | Celkom |
| € 13 277 568 | € 23 235 743 | € 0,00 | € 36 513 311 |

**2. Odhad dopadov na obyvateľstvo, hospodárenie podnikateľskej sféry a iných právnických osôb:**

Materiál nemá dopad na obyvateľstvo,hospodárenie podnikateľskej sféry a iných právnických osôb.

1. **Odhad dopadov na životné prostredie**:

Realizácia materiálu nebude mať negatívny vplyv na životné prostredie.

1. **Odhad dopadov na zamestnanosť**:

Materiál bude mať pozitívny dopad na zamestnanosť a predpokladá sa, že podporením realizácie investičných zámerov sa vytvorí 3800 nových pracovných miest.

1. **Odhad dopadov na podnikateľské prostredie**:

Materiál má pozitívny dopad na podnikateľské prostredie a predpokladá sa, že v období od apríla 2009 do konca roka 2010 bude podporených viac než 40 investičných projektov.

DOLOŽKA ZLUČITEĽNOSTI

**návrhu zákona**

**s právom Európskych spoločenstiev a právom Európskej únie**

1. **Predkladateľ zákona:** vláda Slovenskej republiky
2. **Názov návrhu zákona:** Zákon, ktorým sa mení a dopĺňa zákon č. 561/2007 Z. z. o investičnej pomoci a o zmene a doplní niektorých zákonov
3. **Problematika návrhu právneho predpisu:**
4. je upravená v práve Európskych spoločenstiev

- v primárnom práve:

* + čl. 87 ods. 1 Zmluvy o založení Európskeho spoločenstva v platnom znení vymedzuje zákaz poskytovania podpory štátom alebo akoukoľvek formou zo štátnych prostriedkov, ak narúša súťaž alebo hrozí narušením súťaže tým, že znevýhodňuje určité podniky alebo výrobu určitých druhov tovaru; táto je, pokiaľ to ovplyvňuje trh medzi členskými štátmi, nezlučiteľná so spoločným trhom,
  + čl. 87 ods. 3 písm. a) Zmluvy o založení Európskeho spoločenstva v platnom znení, vymedzujúci za zlučiteľnú so spoločným trhom podporu na pomoc hospodárskemu rozvoju oblasti s mimoriadne nízkou životnou úrovňou alebo s mimoriadne vysokou nezamestnanosťou,
  + čl. 88 Zmluvy o založení Európskeho spoločenstva v platnom znení ustanovuje základné princípy v oblasti monitorovania a oznamovania štátnej pomoci,
  + čl. 89 Zmluvy o založení Európskeho spoločenstva v platnom znení ustanovuje možnosť Rady vydať nariadenia na uplatnenie čl. 87 a 88, najmä stanoviť podmienky uplatnenia čl. 83 ods. 3, ako aj uviesť druhy podpory, ktoré sú vyňaté z tohto konania,

- v sekundárnom práve:

* + Nariadenie Komisie (ES) č. 1998/2006 z 15. decembra 2006 o uplatňovaní článkov 87 a 88 Zmluvy na pomoc de minimis (Ú. v. EÚ L 379, 28.12.2006),
  + Nariadenie Komisie (ES) č. 800/2008 zo 6. augusta 2008 o vyhlásení určitých kategórií pomoci za zlučiteľné so spoločným trhom podľa článkov 87 a 88 zmluvy (Všeobecné nariadenie o skupinových výnimkách) (Ú. v. EÚ L 214, 9.8.2008),

1. nie je upravená v práve Európskej únie,
2. nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.
3. **Záväzky Slovenskej republiky vo vzťahu k Európskym spoločenstvám a Európskej únii:**
4. lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca:

Bezpredmetné

1. informácia o konaní začatom proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení:

V danej oblasti nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení.

1. informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia:

Keďže sa návrh zákona týka výlučne sekundárneho práva – nariadení a rozhodnutí Rady a nariadení Komisie, ktoré sú priamo uplatniteľné vo všetkých členských štátoch EÚ (podľa čl. 249 Zmluvy o ES v platnom znení), vyjadrovať sa k tomuto bodu je bezpredmetné.

1. **Stupeň zlučiteľnosti návrhu zákona s právom Európskych spoločenstiev a právom Európskej únie:** úplný
2. **Gestor:** Ministerstvo hospodárstva Slovenskej republiky

**Osobitná časť**

**K Čl. I**

**K bodom 1. až 5. a 7. a 8.**

Zákon o investičnej pomoci v kontexte komunitárneho práva bol považovaný za ucelený národný program poskytovania štátnej pomoci v regiónoch, kde je možné poskytnúť štátnu pomoc.

Zákon o investičnej pomoci spĺňa definičné znaky transparentnej schémy regionálnej investičnej pomoci v zmysle čl. 2 bod 1 písm. i) Nariadenia komisie (ES) č. 1628/2006 z 24. októbra 2006 o uplatňovaní článkov 87 a 88 zmluvy na národnú regionálnu investičnú pomoc.

Nariadenia komisie (ES) č. 1628/2006 z  24. októbra 2006 o uplatňovaní článkov 87 a 88 zmluvy na národnú regionálnu investičnú pomoc bolo zrušené.

Dňa 9. 8. 2008 nadobudlo účinnosť Nariadenie Komisie (ES) č. 800/2008 zo 6. augusta 2008 o vyhlásení určitých kategórií pomoci za zlučiteľné so spoločným trhom podľa článkov 87 a 88 zmluvy (Všeobecné nariadenie o skupinových výnimkách) (Ú. v. EÚ L 214, 9.8.2008).

Jednou z podmienok na to, aby zákon o investičnej pomoci spĺňal definičné znaky transparentnej schémy regionálnej investičnej pomoci, musí byť uvedený odkaz na nariadenie s uvedením jeho názvu a odkazu na jeho uverejnenie v Úradnom vestníku Európskej únie.

**K bodu 6.**

Navrhovanou zmenou sa sleduje odstránenie obmedzenia vybraných technologických zariadení, ktoré môžu byť podporené formou investičnej pomoci vzhľadom na špecifickosť poskytovaných služieb v sektore cestovného ruchu.

**K bodu 9.**

Ide o nápravu zrejmej chyby v zákone o investičnej pomoci, pretožekontrolu použitia investičnej pomoci uvedenej v § 2 ods. 1 písm. c) zákona o investičnej pomoci nemôže vykonávať príslušný správca dane.

**K bodu 10.**

V záujme zjednodušenia poskytnutia investičnej pomoci sa navrhuje vypustenie ustanovenia, ktoré obmedzovalo možnosť požiadať o poskytnutie investičnej pomoci na ďalší nový investičný zámer zo strany toho istého žiadateľa až po skončení investičného zámeru a vyčerpaní investičnej pomoci. Žiadateľ môže požiadať o poskytnutie investičnej pomoci na nový investičný zámer iba za podmienok, že realizuje pôvodný investičný zámer v súlade s podmienkami uvedenými v rozhodnutí o poskytnutí investičnej pomoci pôvodného investičného zámeru.

**K bodu 11.**

V ustanovení § 20a sú navrhnuté prechodné ustanovenia súvisiace s úpravou tých podmienok, ktoré musí spĺňať investičný zámer žiadateľa.

Navrhovanou úpravou sa vytvorí priestor na možnosť uchádzať sa o investičnú pomoc širšiemu počtu podnikateľských subjektov, a to aj spomedzi malých a stredných podnikov. Zvýši sa pravdepodobnosť získania investičnej pomoci a súčasne sa zabezpečia nové pracovné miesta.

Cieľovou skupinou sú predovšetkým etablovaní domáci investori.

Navrhovaným prechodným ustanovením sa zakladajú predpoklady na iniciovanie existujúcich podnikov k rozširovaniu; diverzifikácii výroby podniku na nové, dodatočné výrobky (služby), resp. zásadnej zmeny výrobného programu.

Zároveň sa zabezpečuje, aby sa podnikateľské subjekty aktívne zapájali do riešenia lokálnej zamestnanosti a tým sa spolupodieľali na zmierňovaní dopadov globálnej finančnej a hospodárskej krízy.

Navrhovaná úprava umožní započítanie nových strojných a technologických zariadení obstaraných od majetkovo alebo personálne prepojených spoločností do oprávnených nákladov za predpokladu, že budú obstarané za trhovú cenu a že sa jedná o jedinečné alebo špecifické zariadenie, vyvinuté iba v rámci skupiny.

**K Čl. II**

Účinnosť návrhu zákona sa navrhuje od 1. apríla 2009 a súčasne sa navrhuje, aby ustanovenie § 20a stratilo účinnosť 31. decembra 2010.

###### Bratislava 9. februára 2009

### Robert Fico, v. r.

predseda vlády Slovenskej republiky

# Ľubomír Jahnátek, v. r.

minister hospodárstva Slovenskej republiky